## Pravilnik o stručnoj službi za provedbu lovogospodarske osnove

### NN 63/2006 (5.6.2006.), Pravilnik o stručnoj službi za provedbu lovogospodarske osnove

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1515**

Na temelju članka 58. stavka 3. Zakona o lovstvu (»Narodne novine«, broj
140/05), ministar poljoprivrede, šumarstva i vodnoga gospodarstva donosi

## PRAVILNIK

### O STRUČNOJ SLUŽBI ZA PROVEDBU LOVNOGOSPODARSKE OSNOVE

I. OPĆE ODREDBE

Članak 1.

Ovim se Pravilnikom propisuje način organiziranja i rada stručne službe za
provedbu lovnogospodarske osnove odnosno programa uzgoja divljači (u daljnjem
tekstu: stručna služba), koju je lovoovlaštenik odnosno pravna ili fizička osoba
kojoj je povjereno izvršavanje prava lova (u daljnjem tekstu: ovlaštenik prava
lova) dužan imati.

Članak 2.

Pod stručnom službom, prema ovom Pravilniku, smatra se jedna ili više stručnih
osoba za provedbu lovnogospodarske osnove odnosno programa uzgoja divljači (u
daljnjem tekstu: stručna osoba).
Za provedbu lovnogospodarske osnove odnosno programa uzgoja divljači, ovlaštenik
prava lova dužan je organizirati stručnu službu ili sam provoditi
lovnogospodarsku osnovu odnosno program uzgoja divljači, ako ispunjava uvjete iz
stavka 3. ovoga članka.
Stručna osoba mora imati najmanje srednju stručnu spremu šumarsko-biološkog,
veterinarskog ili poljoprivrednog usmjerenja te da je tijekom školovanja
položila odgovarajuće gradivo iz područja lovstva u skladu s nastavnim programom
navedenih usmjerenja.

II. POSEBNE ODREDBE

Članak 3.

Potreban broj stručnih osoba određuje ovlaštenik prava lova ovisno o: stručnoj
sposobnosti stručne osobe, površini lovišta, vrsti divljači koja se uzgaja u
lovištu, brojnom stanju divljači u lovištu te mogućem gospodarskom kapacitetu
lovišta propisanom lovnogospodarskom osnovom odnosno programom uzgoja divljači,
vrsti i broju divljači planirane za lov, vrsti i tipu lovišta te intenzitetu
uzgoja i ispuštanja divljači u lovištu.
Jedna stručna osoba može obavljati stručne poslove u više lovišta.

Članak 4.

Stručna osoba organizira, obavlja i nadzire sve stručne radnje i poslove u
pogledu uzgoja i zaštite divljači i ostalih životinjskih vrsta, staništa
divljači, lovnotehničkih i lovnogospodarskih objekata, lovač­kih pasa, lovačkog
oružja i naboja, lova divljači, lovne etike, šteta od divljači i na divljači,
prebrojavanja divljači, prihrane i prehrane, zdravstvenog stanja i kondicije
divljači, poslovne dokumentacije, analize stanja u lovištu kao i ostalih
stručnih poslova u lovištu u skladu s odredbama Zakona o lovstvu i propisa
donesenih na temelju toga Zakona, lovnogospodarskom osnovom odnosno programom
uzgoja divljači i ugovorom s ovlaštenikom prava lova.

Članak 5.

Stručna osoba obavlja propisane poslove, a napose:
1. organizira sve potrebne radove na provedbi lovnogospodarske osnove odnosno
programa uzgoja divljači, nadzire i prati stanje u lovištu:
– brojno stanje divljači te spolnu, dobnu i trofejnu strukturu divljači i
njihovih populacija;
– dnevnu i sezonsku migraciju divljači;
– zdravstveno stanje i kondiciju divljači;
– uvjete za razmnožavanje divljači i vođenje mladunčadi, broj rasplodnih ženki i
njihovih mladunčadi te ostvaren prirast po vrstama divljači;
– brojno stanje predatora i ostalih životinjskih vrsta;
– obavljanje lova u skladu s lovnogospodarskom osnovom odnosno programom uzgoja
divljači i brojnim stanjem divljači;
– održavanje broja divljači unutar populacije u broju predviđenom
lovnogospodarskom osnovom odnosno programom uzgoja divljači;
– stanje lovnotehničkih i lovnogospodarskih objekata;
– način lova divljači te upotrebu lovačkih pasa, lovačkog oružja i naboja, te
lov pticama grabljivicama;
– organizira ocjenjivanje trofeja divljači;
– provedbu preventivnih mjera zaštite divljači pri obavljanju poljoprivrednih i
drugih radova u lovištu;
– provedbu preventivnih higijensko-zdravstvenih mjera u lovištu radi zdravstvene
zaštite divljači i drugih životinjskih vrsta;
– obilježbu granica lovišta;
– rad lovočuvara na stručnim poslovima, za koje mu daje upute;
– provođenje znanstveno-istraživačkih radova ako ih ima u lovištu;
2. sastavlja zapisnike, izrađuje i obavlja sve potrebne i propisane analize,
evidencije, korespondencije i izvješća:
– zapisnik o utvrđivanju brojnog stanja divljači na početku lovne godine i prije
početka lova, čiji je obrazac tiskan u Prilogu 1 ovoga Pravilnika i njegov je
sastavni dio;
– zapisnik o štetama na divljači, čiji je obrazac tiskan u Prilogu 2 ovoga
Pravilnika i njegov je sastavni dio;
– zapisnik o štetama od divljači, čiji je obrazac tiskan u Prilogu 3 ovoga
Pravilnika i njegov je sastavni dio;
– zapisnik o obavljenoj prihrani i prehrani divljači, čiji je obrazac tiskan u
Prilogu 4 ovoga Pravilnika i njegov je sastavni dio;
– plan lova divljači;
– promet divljači i njezinih dijelova;
– promjene u lovištu i na staništu divljači;
– statistička izvješća;
– ostala izvješća za ovlaštenika prava lova i nadležna tijela državne uprave;
3. uspoređuje propis lovnogospodarske osnove odnosno programa uzgoja divljači s
njegovom provedbom u lovištu, te pokreće postupak izrade revizije istih u skladu
s odgovarajućim pravilnikom.

Članak 6.

Stručna osoba u provedbi lovnogospodarske osnove odnosno programa uzgoja
divljači surađuje s Ministarstvom poljoprivrede, šumarstva i vodnoga
gospodarstva, Ministarstvom unutarnjih poslova, Ministarstvom kulture, upravnim
odjelima županija i Grada Zagreba nadležnim za poslove lovstva, veterinarskim
stanicama i dr.

III. PRIJELAZNE I ZAVRŠNE ODREDBE

Članak 7.

Ovlaštenici prava lova su dužni uskladiti svoje poslovanje u pogledu stručne
službe u roku od 90 dana od dana stupanja na snagu ovoga Pravilnika.

Članak 8.

Danom stupanja na snagu ovoga Pravilnika prestaje važiti Pravilnik o stručnoj
službi za provedbu lovnogospodarske osnove (»Narodne novine«, broj 48/96. i
87/02.).

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/06-01/45
Urbroj: 525-1-06-1
Zagreb, 23. svibnja 2006.

Ministar
**Petar Čobanković**, v. r.

PRILOG 1

![](dodatni/144978.gif)
![](dodatni/144977.gif)

![](dodatni/144976.gif)

![](dodatni/144975.gif)

![](dodatni/144974.gif)

Pravilnik, NN 63/2006-1515
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)